Zu säbere Ziit isch s es groosses Politikum gsi, öb mer s mit em Kaiser, de Franzose oder em Papscht söle ha. Es isch drum gange, zu welem vo dene drüü di junge Lüüt als Söldner in Chriegsdienscht söled. Glaris häd sich für d Franzose entschide, won mee zalt händ. De Zwingli als Ahänger vom Papscht häd drum nüme  chöne Pfarrer si und isch 1516 für drü Jaar freigstellt worde. 1519 isch är dänn aber nüme zrugg is Glarnerland, sondern uf Züri as Grossmoischter.